關雲長千里獨行・梁州
則俺這姊妹淹留在許昌，則被那兄弟每失散在徐州。(小旦雲)姐姐，俺想玄德公何日相見也？(正旦唱)我想這英雄玄德仁慈厚，他端的忠直慷慨，壯志難酬，豁達大度，納諫如流。我這裡撲簌簌淚滿星眸，俺可便看他何日樂矣忘憂。我、我、我折倒的骨捱捱身似柴蓬，是、是、是俺可也病懨懨黃乾黑瘦，呀、呀、呀俺可便每口家綠慘紅愁。怎生做個解憂？半生勤苦幹生受。俺叔叔花也成蜜也就，可便地久天長怎了救？(小旦雲)姐姐省煩惱。俺好歹有一日見玄德公也。(正旦唱)好教我無了無休。(正旦雲)妹子，俺這裡閒攀著話，看有甚麼人來。(關末上，雲)歡來不似今朝，喜來那逢今日。關羽也，我恰才本無酒，我聽的那廝說我哥哥兄弟在古城，我故意推醉。來到這宅中，有俺嫂嫂逐日煩惱，他則說俺哥哥兄弟不見，每日思念。誰想哥哥兄弟，如今見在古城。我如今到於嫂嫂宅中，我且不說哥哥兄弟還有哩，我則推醉，看他說甚麼。報復去，道有關羽在於門首。(報復科)(正旦雲)呀，既然二叔叔來了也，叔叔請坐。(關末推醉科，雲)嫂嫂，關羽不必坐。好酒也，我醉了也。(正旦雲)妹子，你看俺二叔叔好快活也。(關末雲)我怎麼不快活？我如今封官為壽亭侯，每日筵宴管待，正好受用也。(正旦雲)叔叔你的是也。(唱)。